**Ομιλία Νίκου Χαρδαλιά**

**Κεντρική Προεκλογική Εκδήλωση «Αττική Μπροστά»**

**Ζάππειο, Τρίτη 3 Οκτωβρίου 2023**

Κύριε πρώην Πρωθυπουργέ ,

Πρόεδρε Αντώνη Σαμαρά,

Κύριε πρώην Πρωθυπουργέ,

Αξιότιμε Παναγιώτη Πικραμένε

Κυρίες και κύριοι Υπουργοί,

Κυρίες και κύριοι βουλευτές,

κυρίες και κύριοι δήμαρχοι,

Στελέχη της Αυτοδιοίκησης,

Φίλες και φίλοι,

Η Αττική σήμερα στέλνει το δικό της μήνυμα.

Η Αττική σήμερα από εδώ, από τον εμβληματικό χώρο του Ζαππείου στέλνει μήνυμα συνεργασίας, συνεννόησης, ενότητας όλων των πολιτών και των 66 Δήμων της.

Η Αττική σήμερα, στέλνει μοναδικό, ξεχωριστό μήνυμα νίκης με αυτή τη μοναδική συγκέντρωση.

Χιλιάδες πολίτες από κάθε γωνιά της Αττικής γης μας δίνουν καθαρή εντολή να πάμε τις πόλεις μας, τις γειτονιές μας μπροστά και μόνο μπροστά.

Γιατί η σημερινή βραδιά, είναι βραδιά γιορτής για τους πολίτες του Λεκανοπεδίου είναι προάγγελος νίκης για την Περιφέρεια Αττικής.

Γιατί αυτή τη βραδιά, η ελπίδα παίρνει τον δρόμο της προοπτικής, παίρνει τον δρόμο της ευθύνης και συναντά τα μονοπάτια του καθήκοντος, του αποτελέσματος, της συνέπειας.

Με ξεκάθαρο προορισμό, ξεκάθαρη κατεύθυνση και στόχο την ποιότητα ζωής, την ανάπτυξη, την ευημερία των εκατομμύριων πολιτών του Λεκανοπεδίου.

Και να είστε σίγουροι ότι όλοι μαζί, ενωμένοι θα φτάσουμε στον στόχο! Θα πετύχουμε κάθε στόχο, με σκληρή καθημερινή δουλειά!

Μέρα με τη μέρα.

Βήμα με το βήμα.

Πράξη, με την πράξη.

Προχωράμε μπροστά και μόνο μπροστά!

Φίλες και φίλοι,

Με τις περισσότερες και τους περισσότερους από εσάς γνωριζόμαστε. Με κάποιους λιγότερο ή με κάποιους περισσότερο.

Και ξέρετε ότι είμαι ένας άνθρωπος που στην ζωή μου πορεύτηκα στα δύσκολα, πάντα όμως με αρχές, πάντα με αξίες, πάντα προσπαθώντας για το καλύτερο, πάντα υπηρετώντας με ευθύνη τον σκοπό, την εντολή των πολιτών, σε όποιο πόστο καθήκοντος και αν βρέθηκα.

Πάντα με σκληρή δουλειά, πάντα με σεβασμό στην κοινή προσπάθεια, πάντα με το βλέμμα στραμμένο στην επόμενη μέρα, στις επόμενες γενιές, με μοναδική μου αγωνία αλλά και ψυχική ανάγκη να είμαι πραγματικά χρήσιμος, να φέρνω αποτέλεσμα, να λύνω προβλήματα.

Και έχω περάσει πολλά και διαφορετικά σχολεία στη ζωή μου. Δύσκολα αλλά ξεχωριστά ταξίδια!

Δύσκολα αλλά μοναδικά σχολεία!

Και αυτό της Τοπικής Αυτοδιοίκησης “ναι”, ήταν το πιο δύσκολο, αλλά σίγουρα το πιο σημαντικό σχολείο της ζωής μου!

Γιατί το μάθημα σε αυτό το σχολείο ήταν σημαντικό, ήταν ξεχωριστό!

Γιατί το μάθημα αφορούσε τις γειτονιές μας, την καθημερινότητα κάθε πολίτη. Κάθε ηλικίας. Κάθε εργαζόμενου. Κάθε συμπολίτη που βιώνει δυσκολίες, που στη ζωή του δεν βρήκε τίποτα έτοιμο, που έχει περισσότερες ανάγκες, που παλεύει κάθε μέρα για επιβίωση, για αξιοπρέπεια, για προοπτική, για μία καλύτερη ζωή.

Γιατί το μάθημα αφορούσε την ζωή μας και το συμπέρασμα ήταν πάντα ότι αυτό που φτιάχνουμε σήμερα, δεν ανήκει μόνο σε εμάς.

Ανήκει στα παιδιά μας, στα εγγόνια μας, ανήκει στο μέλλον!

Για πάντα η ευθύνη μας για το σήμερα θα είναι η ευθύνη μας για το αύριο.

Και κάθε μέρα σε όλη μου τη ζωή θυμάμαι τις συμβουλές των γονιών μου και λέω στον εαυτό μου, Νίκο, πρόσεξε μη μείνεις στα λόγια. Καλά όσα έμαθες, αλλά δεν έχουν κανένα, μα κανένα νόημα αν μείνουν σκέψεις, αν μείνουν λόγια, και δεν γίνουν πράξεις.

Φίλες και φίλοι,

Θέλω πάνω και πέρα από οτιδήποτε άλλο να είμαι χρήσιμος.

Αξία έχει όσα έχουμε αγαπήσει, όσα έχουμε μελετήσει, να τα κρατάμε παρακαταθήκη για όσα έρχονται, για τα μελλούμενα.

Και αξία έχει να τα μοιραζόμαστε, για να γίνονται εργαλεία προόδου.

Όχι για τους περισσότερους, αλλά για όλες και όλους.

Αγαπώ την σκληρή δουλειά, αγαπώ να παλεύω απέναντι στα προβλήματα.

Αλλά ξέρω ότι τα προβλήματα δεν βρίσκουν λύσεις στο γραφείο.

Τη βρίσκουν εκεί που είναι η ρίζα τους.

Εκεί που ζούμε.

Στους δρόμους, στις γειτονιές των ανθρώπων.

Στην πόλη και έξω από αυτή. Στο πάρκο και το δάσος.

Στο αμπέλι και την παραλία.

Σε κάθε γωνιά της Αττικής μας, σε κάθε μια από τις 66 γειτονιές μας.

Και εκεί θα είμαι!

Εκεί έξω κοντά σας!

Να καταλαβαίνω και κυρίως να συναισθάνομαι!

Μαζί σας!

Να ακούω τις δυσκολίες και τα παράπονα,

να βλέπω τις προσδοκίες και τις ευκαιρίες.

Για να μπορώ να παίρνω καθαρές αποφάσεις.

Αυτές που δεν θα μένουν στα χαρτιά,

αλλά θα φέρνουν το αποτέλεσμα που θέλουμε.

Για εμάς, για τις οικογένειές μας, για τους φίλους μας, για τους συμπολίτες μας.

Γιατί “ναι”, η Αττική μας ενώνει, αλλά κυρίως μας εμπνέει

όχι απλά για το καλό, αλλά για το καλύτερο.

Γιατί είναι το σπίτι μας, η εργασία μας, η αναψυχή μας.

Η ζωή όλων μας!

Είναι το λιμάνι μας!

Η ευθύνη μας!

Το καθήκον μας!

Και κάθε μέρα θα αγωνιζόμαστε για αυτή!

Αδιαπραγμάτευτα!

Ασταμάτητα!

Ακούραστα

και κυρίως Αποτελεσματικά!

Φίλες και φίλοι,

Μας χωρίζουν μόλις πέντε βράδια από την αυγή της Κυριακής της 8ης Οκτωβρίου. Μια ημερομηνία ορόσημο για όλες και όλους εμάς, για τα μέλη του Συνδυασμού Αττική Μπροστά, αλλά και τους εκατοντάδες χιλιάδες υποστηρικτές της υποψηφιότητάς μας, της προσπάθειάς μας.

Γιατί η επόμενη Κυριακή σηματοδοτεί το νέο ξεκίνημα της μεγαλύτερης Περιφέρειας της χώρας.

Είναι η μέρα που θα πιάσουμε το νήμα,

από το σημείο που βρισκόμαστε σήμερα,

πατώντας στις ισχυρές βάσεις

των σημαντικών έργων που έχουν ήδη γίνει

τα τελευταία 4 χρόνια,

για να πάμε την Αττική, ακόμη πιο ψηλά.

Να πάμε ακόμα πιο δυναμικά Μπροστά!

Να χτίσουμε σε κάθε θετικό, σημαντικό και με τη δύναμη που θα μας χαρίσει η ψήφος εμπιστοσύνης της πλειοψηφίας των πολιτών.

Να ξεκινήσουμε, χωρίς να χάσουμε χρόνο, από την πρώτη μέρα της θητείας μας, για να κάνουμε πράξη το δικό μας όραμα, το δικό μας σχέδιο για το αύριο!

Για μια Αττική Παραγωγική,

Πράσινη και Ασφαλή.

Για μια Περιφέρεια Κοινωνική και Ανθρώπινη,

που θα αγκαλιάζει τη νέα γενιά της.

Μια Αττική που συστηματικά και με αυτοπεποίθηση,

θα αναδεικνύει τον Πολιτισμό και τον Αθλητισμό ως ιδιαίτερα στοιχεία της ισχυρής της ταυτότητας.

Αλλά και μια Αττική

με μεγάλες και σύγχρονες υποδομές,

που θα εγγυώνται την οικονομική

και κοινωνική της ανάπτυξη.

Θα εγγυώνται μια καλύτερη καθημερινότητα

για όλους τους κατοίκους της.

Ισότιμα, χωρίς αποκλεισμούς,

σε κάθε Δήμο, σε όλες τις γειτονιές της.

Σε μια Ελλάδα που αλλάζει και κάθε μέρα που περνά γίνεται όλο και καλύτερη,

θέλουμε και η Αττική να ακολουθεί την ίδια πορεία.

Και θέλουμε,

Και πρέπει

και Αξίζει

η Αττική, να γίνεται κάθε μέρα όλο και καλύτερη για τους πολίτες της.

Να κάνει κάθε μέρα, και ένα βήμα μπροστά.

Και θέλω με όλη τη δύναμη της ψυχής μου,

να διαβεβαιώσω την καθεμία και καθέναν ξεχωριστά,

πως ως Περιφερειάρχης,

οτιδήποτε αφορά για τα επόμενα πέντε χρόνια

την καθημερινότητα των πολιτών της Αττικής,

θα αποτελεί και προσωπικό μου στοίχημα!

Δική μου η ευθύνη, δική μου η δέσμευση, θα είμαστε εδώ για την Αττική με πράξεις.

Με αποφασιστικότητα και συνέπεια. Με λογοδοσία και διαφάνεια.

Και αντίπαλοι μου κάθε μέρα θα είναι η ανευθυνότητα, οι αγκυλώσεις, η ελαφρότητα και ο λαϊκισμός του “ΝΑΙ ΣΕ ΟΛΑ”

Στοίχημά μου θα είναι το καλό του κάθε πολίτη της Αττικής.

Πυξίδα μου το ΔΗΜΟΣΙΟ συμφέρον.

Γιατί -εσείς όλοι το ξέρετε- για το ΕΘΝΙΚΟ συμφέρον, όποτε μου ζητήθηκε, από θέσεις μάχιμες, έκανα το καθήκον μου.

Υπηρέτησα με αφοσίωση την Πατρίδα και τους Έλληνες.

Άλλωστε, όλοι γνωρίζετε ότι όλα αυτά τα χρόνια,

ποτέ δεν φοβήθηκα τις προκλήσεις.

Ποτέ δεν κρύφτηκα στα δύσκολα.

Αγαπώ την ευθύνη!

Και είμαι εδώ για να δίνω λύσεις, όχι για να κάνω αναλύσεις, όχι για να κάνω παρατηρήσεις!

Και θα το πω άλλη μια φορά.

Ανήκω στη γενιά των ενεργών πολιτών,

που βάζουμε ως προτεραιότητα,

ως στοίχημα να είμαστε χρήσιμοι.

Χρήσιμοι πάνω απ’ όλα στην Πατρίδα και στην Κοινωνία!

Σε κάθε Ελληνίδα, σε κάθε Έλληνα.

Αλλά χρήσιμοι και στην Παράταξη που με τιμά,

και εγώ με τη σειρά μου, με συνέπεια κι ευθύνη υπηρετώ όλα αυτά τα χρόνια.

Χρήσιμοι λοιπόν στους πολίτες της Αττικής,

με συγκεκριμένο σχέδιο

Εφαρμόσιμο, συνεκτικό, ξεκάθαρο!

Σχέδιο που θα μας επιτρέπει

να κάνουμε κάθε μέρα,

ένα βήμα μπροστά,

και που στηρίζεται σε 6 βασικούς προγραμματικούς άξονες.

Θέλουμε μια Αττική παραγωγική, με ισχυρό αναπτυξιακό αποτύπωμα, που θα δημιουργεί θέσεις εργασίας και μεγαλύτερο πλούτο για τους ανθρώπους της.

Γιατί χωρίς ανάπτυξη και δημιουργία οικονομικών πλεονασμάτων,

δεν μπορεί να υπάρξει ούτε στήριξη των ευάλωτων συνανθρώπων μας, ούτε κοινωνική συνοχή.

Θέλουμε μια Παραγωγική Αττική, που θα αποτελεί φυσικό πόλο προσέλκυσης επενδύσεων. Και σε αυτή την κατεύθυνση, σημαντικά έργα τα οποία υλοποιούνται ή δρομολογούνται,

είτε από την Περιφέρεια, όπως στο παράκτιο μέτωπο,

είτε από το Κεντρικό Κράτος, όπως είναι οι επεκτάσεις του Μετρό,

είτε οι μεγάλες ιδιωτικές επενδύσεις που βρίσκονται σε εξέλιξη,

θα συνεισφέρουν σημαντικά στην αναπτυξιακή δυναμική μας.

Πρέπει όμως να επισημάνουμε ότι αυτή η αναπτυξιακή δυναμική, θα πρέπει να έχει στο επίκεντρό της το γεγονός ότι η Περιφερειακή διοίκησή μας, αλλά και οι 66 Δήμοι της Αττικής, θα έχουμε στη διάθεσή μας και θα διαχειριστούμε τα επόμενα χρόνια, τόσα χρήματα που ποτέ στο παρελθόν δεν είχαμε στη διάθεσή μας.

Πόροι από το Πρόγραμμα «Αντώνης Τρίτσης»,

το ΕΣΠΑ,

το Πρόγραμμα Δημοσίων Επενδύσεων,

το Ταμείο Ανάκαμψης,

την Ευρωπαϊκή Τράπεζα Επενδύσεων,

θα χρηματοδοτήσουν την ανάπτυξη και την ευημερία,

των τοπικών μας κοινωνιών.

Ειδικότερα για την Αττική, η νέα μας Περιφερειακή αρχή θα έχει να διαχειριστεί 1,6 δισ. ευρώ από το ΠΕΠ Αττικής 2021-2027,

Χρήματα κατά 50% περισσότερα, σε σχέση με τα 1,1 δισ. ευρώ του αντίστοιχου προηγούμενου προγράμματος.

Μια θετική κληρονομιά, για να διεκδικήσουμε και να κερδίσουμε περισσότερους πόρους, για να κάνουμε τη ζωή των συμπολιτών μας, ακόμα καλύτερη.

Και προσέξτε! Ταυτόχρονα!

Στις ισχυρές βάσεις της Αττικής που θα αναπτύσσεται, θα στηρίξουμε την προσπάθειά μας για μια Περιφέρεια πιο κοινωνική, περισσότερο ανθρώπινη.

Θέλουμε να στηρίξουμε στη μεγέθυνση των οικονομικών μεγεθών

και την ευημερία των αριθμών, την ευημερία των ανθρώπων μας.

Και αδιαπραγμάτευτος στόχος μας είναι να δημιουργήσουμε μια Περιφέρεια στην οποία κανείς δεν μένει πίσω.

Μια Περιφέρεια που θα συνεχίσει την χρηματοδότηση και λειτουργία των 292 κοινωνικών δομών, που σήμερα στηρίζουν την καθημερινότητα περισσότερων από 330.000 συνανθρώπων μας.

Μια Περιφέρεια που θα δώσει μεγάλη σημασία στις επενδύσεις, οι οποίες θα πρέπει να γίνουν για την δημιουργία νέων σχολικών υποδομών και την αναβάθμιση του εκπαιδευτικού εξοπλισμού.

Γιατί τα παιδιά μας, αποτελούν προτεραιότητά μας.

Αυτά είναι το μέλλον μας!

Και θα στηρίξουμε με όλες μας τις δυνάμεις την αναβάθμιση των υφιστάμενων δημόσιων υποδομών Υγείας και του ΕΚΑΒ, με σύγχρονο εξοπλισμό, καινούργια ασθενοφόρα.

Θα δώσουμε έμφαση στην Πρωτοβάθμια Φροντίδα Υγείας, αλλά και στη δημιουργία νέων δομών Υγείας σε περιοχές με ελλείψεις, όπως η Ανατολική Αττική.

Ενώ προτεραιότητά μας αναδεικνύεται επίσης, η ενίσχυση της προσβασιμότητας, σε όλο το φάσμα της καθημερινότητας των πολιτών.

Μια Περιφέρεια ανθρώπινη που θα εκπέμπει αξιοπρέπεια και πολιτισμό.

Γιατί εξίσου ισχυρό στοιχείο της ταυτότητας της Αττικής

είναι ο Πολιτισμός και ο Αθλητισμός!

Αποτελεί βασικό άξονα και προτεραιότητα της πολιτικής μας, η ολοκλήρωση της κατασκευής των αθλητικών και πολιτιστικών υποδομών που βρίσκονται σε εξέλιξη.

Η δημιουργία μικρών αθλητικών χώρων σε επίπεδο Δήμων και γειτονιών, κυψέλες αθλητισμού τις αποκαλούμε στο πρόγραμμά μας, η διοργάνωση σημαντικών αθλητικών και πολιτιστικών διοργανώσεων και events που ενισχύουν το brand Αττική και προσελκύουν χιλιάδες επισκέπτες, αναβαθμίζοντας το τουριστικό μας προϊόν.

Ταυτόχρονα θέλουμε μία Αττική πράσινη.

Με νέο μοντέλο διαχείρισης των απορριμμάτων ανακύκλωση, επαναχρησιμοποίηση και χωριστή συλλογή βιοαποβλήτων.

Ένα μοντέλο όπου το "θάψιμο" των σκουπιδιών θα αποτελεί παρελθόν.

Με τους πολίτες ενεργούς, σε μια πράσινη συμμαχία ευθύνης για μια καλύτερη ζωή.

Γιατί θέλουμε να πρωταγωνιστούμε στην πράσινη μετάβαση

Προωθώντας την ηλεκτροκίνηση, τη βιώσιμη αστική κινητικότητα.

Και το στόχο μας για μία Πράσινη Αττική

Θα υπηρετήσουν τα εξαιρετικά σημαντικά έργα τα οποία βρίσκονται σε εξέλιξη στην Ανατολική Αττική ως προς τη διαχείριση των λυμάτων,

αλλά και αντίστοιχα έργα που προγραμματίζονται και σε άλλες περιοχές, όπως τα νησιά μας, καθώς και η ενίσχυση κι επέκταση του δικτύου αποχέτευσης σε περιοχές που σήμερα δεν έχουν.

Όλα αυτά έρχονται και λύνουν επιτέλους εκκρεμότητες πολλών δεκαετιών.

Κυρίες και κύριοι,

Φίλες και φίλοι,

Περιφέρεια και Δήμοι της Αττικής έχουμε στη διάθεσή μας σημαντικά κονδύλια, για να πετύχουμε τα επόμενα χρόνια τον ψηφιακό μας μετασχηματισμό.

Να λειτουργούμε έξυπνα και να παρέχουμε στους πολίτες μας καλύτερες και περισσότερες υπηρεσίες με λιγότερο κόστος, χρόνο και άσκοπες μετακινήσεις.

Να δημιουργήσουμε μια ψηφιακή Αττική, η οποία θα έρχεται και θα αξιοποιεί τις σημαντικές δράσεις της Κυβέρνησης οι οποίες εξελίσσονται κι εμπλουτίζονται διαρκώς σε αυτό το πεδίο.

Και θα προχωρήσουμε με γοργά βήματα στην κατεύθυνση αυτή.

Όμως η πρώτη μας προτεραιότητα, το απόλυτο στοίχημά μας, παραμένει ένα!

Η Αττική πιο ισχυρή και πιο ασφαλής!

Όλα όσα σχεδιάζουμε δεν έχουν κανένα νόημα,

αν δεν καταφέρουμε τα επόμενα πέντε χρόνια

να κάνουμε τους πολίτες της Αττικής

και να αισθάνονται και να είναι περισσότερο ασφαλείς

για τις ζωές τους και τις περιουσίες τους.

Με τα απαραίτητα αντιπλημμυρικά και αντιπυρικά έργα

που είναι τόσο κρίσιμα για την αντιμετώπιση της μεγαλύτερης πρόκλησης της εποχής μας,

της κλιματικής κρίσης!

Με έμφαση στην Πολιτική Προστασία,

την ενίσχυση της αστυνόμευσης,

την προστασία της δημόσιας Υγείας ,

έτσι ώστε όλοι οι πολίτες της Αττικής,

ασχέτως του πού κατοικούν,

να αισθάνονται ασφαλείς στις γειτονιές τους.

Κάθε γειτονιά και ένα στοίχημα για εμάς!

Κυρίες και κύριοι,

Όλα όσα σας ανέφερα ως τώρα,

αποτελούν το όραμα

και τις βασικές μας προτεραιότητες

για την επόμενη ημέρα της Αττικής.

Όμως δεν αρκούν τα οράματα.

Όλα τα σχέδια δοκιμάζονται στο πεδίο,

στην πράξη.

Οι πολίτες θα μας ψηφίσουν

όχι γιατί έχουμε καλές προθέσεις,

Όλοι οι υποψήφιοι πιστεύω

πως έχουν καλές προθέσεις.

Οι πολίτες θα μας ψηφίσουν

γιατί πιστεύουν πως εμείς

είμαστε πιο ικανοί

και θα διαχειριστούμε καλύτερα

τα ζητήματα που τους απασχολούν.

Θα μας ψηφίσουν γιατί πιστεύουν

πως είμαστε πιο αποτελεσματικοί

και θα δώσουμε ουσιαστικές λύσεις,

με συγκεκριμένο τρόπο,

σε συγκεκριμένο χρόνο.

Θα μας ψηφίσουν γιατί ξέρουν

ότι και ξέρουμε

και θέλουμε

και μπορούμε !

Οφείλω λοιπόν σήμερα ,

από αυτόν εδώ τον εμβληματικό χώρο,

έναν χώρο που έχει ταυτιστεί

με ιστορικής σημασίας γεγονότα

για την Πατρίδα και το λαό μας,

να σας πω με υπευθυνότητα και ειλικρίνεια

τι θα κάνω εφόσον με εμπιστευτείτε με την ψήφο σας και εκλεγώ Περιφερειάρχης Αττικής.

Ποιες θα είναι οι άμεσες προτεραιότητες μου.

Ξεκινώ λοιπόν λέγοντας πως θεωρώ αυτονόητο,

ότι η πυκνότητα των επιθέσεων της κλιματικής κρίσης

που με τόση ένταση βιώσαμε τα τελευταία χρόνια

σε όλη την χώρα,

αλλά και στην Αττική,

επιβάλλει πλέον να εντάξουμε την Πολιτική Προστασία

και τα ζητήματα προσαρμογής στην κλιματική κρίση,

ως οριζόντια προτεραιότητα όλων των πολιτικών μας.

Προτεραιότητά είναι η ασφάλεια.

Απέναντι στα ακραία καιρικά φαινόμενα,

Απέναντι στη μεσαία εγκληματικότητα,

απέναντι στους υγειονομικούς κινδύνους,

όπως αυτούς που απειλούν τη δημόσια Υγεία

και την ποιότητα ζωής μας,

εξαιτίας του σοβαρού προβλήματος της διαχείρισης των σκουπιδιών.

Την ασφάλεια όλων μας

ΔΕΝ ΤΗΝ ΔΙΑΠΡΑΓΜΑΤΕΥΟΜΑΣΤΕ !

Η ανθεκτική Αττική είναι απόλυτη προτεραιότητα μας!

Και είμαστε αποφασισμένοι να εξαντλήσουμε κάθε δυνατότητα για να αναβαθμίσουμε τη θωράκιση της Αττικής όσο το δυνατόν γρηγορότερα.

Σε όλα τα επίπεδα.

Από την πρώτη στιγμή που θα αναλάβουμε τα καθήκοντά μας, θα ριχτούμε στη μάχη της αντιπλημμυρικής και αντιπυρικής προστασίας.

Θα επιμείνουμε στον καθαρισμό ρεμάτων που ήδη βρίσκονται σε εξέλιξη και θα δώσουμε βάρος στην επιτάχυνση της υλοποίησης των αντιπλημμυρικών έργων, αλλά και στο σχεδιασμό νέων,

με βάση μελέτες που θα επικαιροποιήσουμε ώστε να ενσωματώσουμε τα νέα δεδομένα που έχουν διαμορφωθεί.

Παράλληλα, θα προχωρήσουμε στη συντήρηση οδικών δικτύων

και τη διάνοιξη αντιπυρικών ζωνών.

Σχεδιάζουμε ακόμα την προμήθεια σύγχρονου εξοπλισμού

για την Περιφέρεια και τους Δήμους της.

Δημιουργούμε το νέο δικό μας μητροπολιτικό πρόγραμμα «ΑΙΓΙΣ», αξιοποιώντας όλα τα διαθέσιμα χρηματοδοτικά εργαλεία.

Η προσπάθειά μας θα στηριχθεί επίσης στη στενή μας συνεργασία με την επιστημονική κοινότητα,

αλλά και στην όποια εμπειρία έχω αποκτήσει στον τομέα αυτό από την προηγούμενη θητεία μου

ως Γραμματέας και Υφυπουργός Πολιτικής Προστασίας.

Προσέξτε!

Θέλουμε και θα το πετύχουμε,

να κάνουμε την Περιφέρεια Αττικής

πρωταγωνίστρια στην εθνική προσπάθεια αναβάθμισης

της Πολιτικής Προστασίας.

Ξεκινήσαμε πριν από τέσσερα περίπου χρόνια,

με την αμέριστη στήριξη του Πρωθυπουργού Κυριάκου Μητσοτάκη, την ουσιαστική αναβάθμιση αυτής της κρίσιμης υπηρεσίας.

Στην πολιτική προστασία έγιναν άλματα μπροστά.

Στην ίδια λογική συνεχίζουμε.

Με μεγαλύτερη ένταση.

Και αποτελεί δέσμευσή μου,

στην Αττική να θέσουμε σε λειτουργία ένα πλήρως εξοπλισμένο και επαρκώς στελεχωμένο Περιφερειακό Κέντρο που θα εφαρμόζει ένα ολοκληρωμένο σύστημα προστασίας.

Ξέρουμε, έχουμε την εμπειρία που απαιτείται και μπορούμε να τα καταφέρουμε.

Δέσμευσή μας επίσης είναι να δρομολογήσουμε μέσα στα τρία πρώτα χρόνια της θητείας μας όλα όσα απαιτούνται για την οριστική επίλυσή του προβλήματος της διαχείρισης των απορριμμάτων.

Να βάλουμε τέλος στο θάψιμο των σκουπιδιών.

Να πάψουμε να είμαστε ουραγοί στην Ευρώπη

όσον αφορά την ανακύκλωση.

Θέλουμε και μπορούμε να το κάνουμε,

αξιοποιώντας τη σύγχρονη τεχνολογία

και εφαρμόζοντας νέο μοντέλο διαχείρισης.

Στο πλαίσιο αυτό,

δίνουμε έμφαση

στην υιοθέτηση των αρχών της κυκλικής οικονομίας.

Στην ανακύκλωση,

την επαναχρησιμοποίηση,

τη χωριστή συλλογή βιοαποβλήτων,

όπως ανέφερα και προηγουμένως,

στη δημιουργία γωνιών ανακύκλωσης

σε όλη την Αττική.

Στην κατασκευή μονάδων για την επεξεργασία τους,

όπου η κάθε Περιφερειακή Ενότητα

θα διαχειρίζεται τα σκουπίδια της

και δεν θα τα φορτώνει η μια γειτονιά στην άλλη.

Ενώ θα επενδύσουμε πολλά

στην ενεργό συμμετοχή των πολιτών,

χωρίς την οποία τίποτε δεν γίνεται,

αναπτύσσοντας με σχέδιο,

συστηματικά κι όχι αποσπασματικά,

εκστρατείες ενημέρωσης και ευαισθητοποίησης

πολιτών και επιχειρήσεων.

Για μας, επίσης,

κορυφαίο και σοβαρό πρόβλημα

αποτελεί και το κυκλοφοριακό,

καθώς προκαλεί ταλαιπωρία,

καθυστερήσεις και εκνευρισμό,

Επιβαρύνει το περιβάλλον.

Υποβαθμίζει την ποιότητα ζωής.

Περιορίζει τον ελεύθερο χρόνο μας

εξαιτίας των πολύωρων μετακινήσεων.

Και γίνεται ακόμη σοβαρότερο

όταν συνδέεται με την οδική ανασφάλεια,

τα τόσα πολλά δυστυχήματα στους δρόμους μας

και την απώλεια ανθρώπινων ζωών.

Σχεδιάζουμε γι’ αυτό το πρόβλημα,

την άμεση επικαιροποίηση των κυκλοφοριακών μελετών,

την αναβάθμιση του Κέντρου Οδικής Κυκλοφορίας,

την αποσαφήνιση αρμοδιοτήτων στον τομέα οδικής κυκλοφορίας,

την αξιοποίηση νέων τεχνολογιών για τη βέλτιστη λειτουργία των φαναριών, όπως τα «έξυπνα» φανάρια,

και τη λειτουργία καμερών για την αντιμετώπιση της παραβατικότητας.

Προγραμματίζουμε ακόμη νέες πεζογέφυρες,

αλλά και ένα εκτεταμένο πρόγραμμα ασφαλτοστρώσεων.

Και όλα αυτά πρέπει να τα αντιμετωπίσουμε

διαφορετικά!

Ενιαία!

Μητροπολιτικά!

Απαιτείται και χρειαζόμαστε ένα άλλο μοντέλο σχεδιασμού.

Απαιτείται μια νέα Μητροπολιτική λογική,

μια νέα Μητροπολιτική Περιφέρεια Αττικής.

Ζητήματα όπως τα σκουπίδια,

η εγκληματικότητα,

το κυκλοφοριακό,

η ατμοσφαιρική ρύπανση,

που δεν περιορίζονται στα διοικητικά όρια ενός Δήμου

αλλά απλώνονται σε όλη την Περιφέρεια,

απαιτούν μητροπολιτική διαχείριση.

Και ο ρόλος αυτός

μπορεί να είναι ένας ρόλος που θα τον αναλάβει η Περιφέρεια.

Θα είναι μια σημαντική μεταρρύθμιση,

που μαζί με την Κυβέρνηση θα προτάξουμε

και θα αποτελέσει πραγματική τομή

για το μοντέλο λειτουργίας του Κράτους μας.

Και επιτρέψτε μου να γνωρίζω καλά,

πως ο Πρωθυπουργός Κυριάκος Μητσοτάκης και η Κυβέρνηση

είναι αποφασισμένοι

να προχωρήσουν σε μεγάλες μεταρρυθμίσεις,

που θα βελτιώσουν τη λειτουργία του Κράτους,

προς όφελος των πολιτών,

θα δώσουν τέλος σε επικαλύψεις,

αρρυθμίες, παθογένειες δεκαετιών

που πληγώνουν τους πολίτες.

Και το Μοντέλο της Μητροπολιτικής Διαχείρισης,

η Περιφερειακή Διακυβέρνηση,

η αποκέντρωση αρμοδιοτήτων, ρόλων και πόρων,

είναι ένα μοντέλο που λειτουργεί με επιτυχία

σε ανεπτυγμένες χώρες της Ευρώπης και του κόσμου,

προς όφελος των πολιτών και της ανάπτυξης.

Είναι η απάντηση στα ζητήματα συντονισμού

που προκύπτουν μπροστά σε κάθε κρίση.

Και ναι, νομίζω πως ήρθε η ώρα να προχωρήσουμε

και στην Ελλάδα σε ακόμη περισσότερες μεταρρυθμίσεις,

που θα απογειώσουν τη χώρα, θα απογειώσουν την κοινωνία μας.

Ήρθε η ώρα για γενναίες νομοθετικές

και διοικητικές ρυθμίσεις

που θα αντιμετωπίσουν το πρόβλημα που δημιουργεί

στη διαχείριση κρίσιμων καταστάσεων,

η αλληλοεπικάλυψη αρμοδιοτήτων

μεταξύ των διαφορετικών βαθμίδων διοίκησης του Κράτους.

Στην Αττική το βιώσαμε καλά αυτό το πρόβλημα

στη διαχείριση ακραίων καταστάσεων.

Και έχοντας διατελέσει σε διαφορετικές θέσεις ευθύνης,

γνωρίζω καλά τι πρέπει να γίνει.

Γνωρίζω πώς λειτουργεί η Αυτοδιοίκηση.

Αλλά και πώς λειτουργεί το Κράτος.

Στη διαχείριση των κρίσεων την ευθύνη πρέπει να την έχει ένας!

Αυτός να σχεδιάζει, αυτός να λογοδοτεί.

Και γνωρίζετε όλοι ότι είμαι έτοιμος

να αναλάβω ευθύνες.

Γιατί θέλω, ξέρω και μπορώ

να ανταποκριθώ στις νέες ευθύνες και τους ρόλους

που διεκδικώ.

Κι είμαι έτοιμος να δώσω καθημερινές μάχες

για το αυτονόητο,

που στην εποχή μας έχει γίνει διεκδικούμενο!

Εκεί θα εστιάσουμε.

Στα προβλήματα που κάνουν πιο δύσκολη την καθημερινότητα μας.

Σε αυτά που ταλαιπωρούν

τους κατοίκους της Αττικής

και όλοι αναγνωρίζουμε.

Σε αυτά που διαρκώς λέω τις τελευταίες ημέρες

πως θα έπρεπε να είναι δεδομένα και όχι ζητούμενα.

Ξέρω πολύ καλά πως οι πολίτες σε κάθε γειτονιά κουράστηκαν να ακούν συνεχώς τα ίδια και τα ίδια.

Κουράστηκαν να ακούν λόγια, απαιτούν πλέον πράξεις.

Κουράστηκαν τις βαρύγδουπες αναλύσεις

και περιμένουν από μας λύσεις.

Δεν έχουμε λοιπόν δικαίωμα να τους διαψεύσουμε.

Οφείλουμε να δουλέψουμε συστηματικά

για να δώσουμε τις λύσεις αυτές.

Άμεσα,

Αποφασιστικά,

και στην πράξη,

στο πεδίο!

Εκεί έξω λοιπόν!

Μαζί με τους Δημάρχους, κάθε μέρα για

να προωθούμε τις αναγκαίες λύσεις!

Στοχευμένα.

Οργανωμένα.

Συντονισμένα.

Με διάφανες διαδικασίες, και κυρίως με λογοδοσία.

Με ένα νέο εργαλείο διοίκησης που σκοπεύουμε να ενεργοποιήσουμε.

Το Παρατηρητήριο Έργων,

που θα στελεχωθεί από ανεξάρτητους επιστήμονες και τεχνοκράτες, και θα έχει την ευθύνη να παρακολουθεί την πρόοδο των έργων σε όλη την Περιφέρεια και τη ροή της συνεργασίας με τους Δήμους και το κεντρικό Κράτος, όπου τα έργα αυτά εκτελούνται.

Όχι μόνο το έργα της Περιφέρειας Αττικής,

αλλά όλα τα έργα στην Περιφέρεια Αττικής.

Γιατί μόνο έτσι θα απαντάμε

καθημερινά και αποφασιστικά

στις γραφειοκρατικές αγκυλώσεις,

στις καθυστερήσεις, στις παθογένειες του παρελθόντος,

που κρατούν μελέτες στο συρτάρι

και αφήνουν έργα ανεκτέλεστα ή μισοτελειωμένα.

Τέρμα στις δικαιολογίες, τέρμα στις καθυστερήσεις!

Αλλάζουμε το μοντέλο διακυβέρνησης της Περιφέρειας Αττικής, λειτουργούμε σαν ομπρέλα πάνω από τους 66 Δήμους, έχουμε τον συνολικό έλεγχο, προχωράμε απερίσπαστοι και απαρέγκλιτα με όλα όσα σχεδιάζουμε.

Και το Παρατηρητήριο Έργων θα είναι

το σύγχρονο Κέντρο Επιχειρήσεων μας,

που θα μας επιτρέψει να αλλάζουμε ταχύτητα

όταν απαιτείται.

Είναι το εργαλείο διοίκησης

που θα μας επιτρέψει να κάνουμε πράξη

το βασικό μας πολιτικό μήνυμα .

Να προχωρήσουμε πιο γρήγορα , πιο μπροστά!

Πιο δυναμικά, να κάνουμε την Αττική πρωταγωνίστρια,

να πάμε την Αττική Μπροστά!

Και μόνο μπροστά.

Κυρίες και κύριοι,

Φίλες και φίλοι,

Σας περιέγραψα όσο πιο σύντομα μπορούσα

τους βασικούς προγραμματικούς άξονες της παράταξης μας, καθώς και τις πρώτες πρωτοβουλίες που θα αναλάβουμε!

Για να γίνουν όμως όλα αυτά πράξη, δεν αρκεί η θέλησή μας.

Ούτε το πρόγραμμά μας, όσο τεκμηριωμένο κι αν είναι.

Δεν αρκεί να εκλεγώ Περιφερειάρχης!

Το δικό μας σχέδιο,

η δική μου υποψηφιότητα,

η δική μου πορεία,

απαιτούν μια ικανή και ισχυρή ομάδα συνεργατών δίπλα μου.

Και είμαι περήφανος για την ισχυρή ομάδα των ανθρώπων που στελεχώνουν το ψηφοδέλτιο του Συνδυασμό μας Αττική Μπροστά.

Μια ομάδα ανθρώπων που συνδυάζει γνώση αλλά και εμπειρία.

Ανανέωση αλλά και διεύρυνση.

Όρεξη αλλά και πάθος για δημιουργική δουλειά.

Πάθος και διάθεση για προσφορά στον τόπο και τους συμπολίτες μας.

Είμαστε μια ομάδα ανθρώπων με σημαντική αυτοδιοικητική εμπειρία.

Τεχνοκράτες με γνώσεις σε ζητήματα που απασχολούν σήμερα την Αττική.

Καταξιωμένοι συμπολίτες μας

σε επιστημονικό, επαγγελματικό και κοινωνικό επίπεδο.

Άνθρωποι που κουβαλούν στο βιογραφικό τους διακρίσεις

που σήκωσαν ψηλά την Πατρίδα μας.

Έχουμε μια ισχυρή ομάδα που ενώνει!

Που μπορεί να απευθύνεται στην κοινωνία

χωρίς διακρίσεις και διαχωρισμούς,

Με την πεποίθηση πως τα προβλήματα και οι λύσεις που ζητούμε δεν έχουν ούτε κόμμα, ούτε χρώμα.

Ναι, έχουμε τη δική μας πολιτική ταυτότητα. Όπως όλες και όλοι.

Αλλά έχουμε αποδείξει ότι πάνω από όλα,

είμαστε αυτοδιοικητικοί.

Ξεκινάμε από τους πολίτες και καταλήγουμε σε αυτούς.

Και απευθυνόμαστε σε όλους τους πολίτες

Και κυρίως, σεβόμαστε όλους τους υποψηφίους.

Ό,τι και να λένε, όσο τοξικοί και άδικοι και αν γίνονται κάποιες στιγμές.

Έχω πει, πολλές φορές,

ότι δεν είμαστε εχθροί,

αλλά ανταγωνιστές

σε ένα πεδίο προτάσεων και ιδεών.

Και την επόμενη μέρα θα κληθούμε

όλοι μαζί να συνεργαστούμε,

γιατί οι προκλήσεις είναι κοινές,

και στην αντιμετώπισή τους

δεν περισσεύει κανείς!

Άλλωστε έχω αποδείξει ότι πιστεύω βαθιά

πως μοναδικός κοινός αντίπαλος όλων

είναι τα προβλήματα των συμπολιτών μας,

και μόνο.

Έχω αποδείξει πόσο πιστεύω

στην συνεργασία και στην συνεννόηση

και δεν σκοπεύω

να απεμπολήσω και να διαπραγματευτώ

για κανένα λόγο τις αρχές μου αυτές!

Φίλες και φίλοι,

Απομένουν πέντε μέρες ακόμα.

Στο διάστημα αυτό, πρέπει να διεκδικήσουμε μέχρι την τελευταία στιγμή, τη θετική ψήφο των συμπολιτών μας.

Δήμο Δήμο,

γειτονιά γειτονιά,

σπίτι σπίτι.

Με αισιοδοξία και αυτοπεποίθηση, με πίστη στο σχέδιο!

Να πείσουμε όσο το δυνατόν

περισσότερους συμπολίτες μας

ότι μπορούμε να είμαστε χρήσιμοι!

Ότι και ξέρουμε, και θέλουμε και κυρίως μπορούμε να δώσουμε λύσεις!

Φροντίδα.

Προστασία.

Αξιοπρέπεια.

Καλύτερη ζωή σε όλες και όλους!

Φίλες και φίλοι,

Ό,τι κάνουμε σήμερα, αντηχεί στο μέλλον.

Για αυτό σήμερα πρέπει να κοιτάξουμε μπροστά.

Να σχεδιάσουμε μαζί αυτό το μέλλον.

Με σοβαρό σχέδιο, με ικανούς ανθρώπους που ξέρουν να προσφέρουν,

με ατελείωτη δουλειά, και πάνω από όλα με πράξεις.

Πράξεις που φαίνονται στην καθημερινότητα,

πράξεις που κάνουν τη διαφορά.

Αν μου έχει μάθει κάτι η ιστορία,

είναι πως και τα πιο μεγάλα λόγια κάποτε σβήνουν.

Οι πράξεις ποτέ.

Αυτές μένουν.

Και οι πράξεις θέλουν ευθύνη.

Ο τόπος μας θέλει ευθύνη.

Στις 8 Οκτωβρίου ζητάω να μου δώσετε αυτή την ευθύνη.

Και είμαι σίγουρος, ότι με τη στήριξή σας,

θα κάνουμε ό,τι χρειάζεται βήμα με το βήμα,

μέρα με τη μέρα, πράξη με την πράξη

για να οδηγήσουμε ξανά τον τόπο μας μπροστά.

Με την Αττική μπροστά.

Γιατί είναι ο τόπος μας.

Γιατί είναι η ευθύνη μας.

Πάμε λοιπόν μπροστά!

Όλοι μαζί!

Πάμε να σηκώσουμε την Αττική μας ψηλά,

να την οδηγήσουμε στο μέλλον!

Όλοι μαζί!

Πάμε να ριχτούμε

στην μάχη του καθήκοντος,

του αποτελέσματος!

Όλοι μαζί!

Πάμε να μπολιάσουμε

τις παρακαταθήκες των παλιών

και έμπειρων,

με το μεράκι και την διάθεση προσφοράς

και τον ενθουσιασμό των νέων!

Όλοι μαζί!

Πάμε να δικαιώσουμε την εμπιστοσύνη,

την αγκαλιά, το χαμόγελο

των πολιτών της Αττικής

που ζητούν σκληρή δουλειά

και αποτέλεσμα!

Όλοι μαζί!

Πάμε μπροστά!

Πάμε γερά!

Δυναμικά!

Αποφασιστικά!

Να αλλάξουμε τις γειτονιές μας.

Το αξίζουν οι γειτονιές μας!

Το αξίζουν οι συμπολίτες μας!

Το αξίζουν οι νέες γενιές,

τα παιδιά μας!

Όλοι μαζί!

Καλό αγώνα, καλή δύναμη!

Μέχρι να κλείσουν οι κάλπες!

Σας Ευχαριστώ!

Μέσα από την καρδιά μου!